Maatietopalvelu

Kyselyvastaus

**Asiakirjan tunnus:** KT1175

**Päivämäärä**: 22.08.2025

**Julkisuus:** Julkinen

**Kazakstan / Asuinpaikan rekisteröinti, kastijärjestelmä, kunniaväkivallan yleisuus**

**Kazakhstan / Place of residence registration, caste system, prevalence of honour based violence**

Kysymykset

1. Miten pysyvä tai tilapäinen asuinpaikka rekisteröidään Kazakstanissa ja mitä asiakirjoja siihen vaaditaan?  
2. Voivatko Kazakstanin ulkopuolella useiden vuosien ajan elänyt ja asuinpaikkarekisteristä poistettu kansalainen palata Kazakstaniin ja rekisteröidä itselleen asuinpaikan ilman sukulaisten tai tuttavien apua tai suostumusta tai näiden luona majoittumista?  
3. Onko etnisten kazakkien keskuudessa Kazakstanissa olemassa jokin kastijärjestelmä (virallinen tai epävirallinen)? Jos on, onko kaikkien eri kastien mahdollista saada viranomaissuojelua?  
4. Esiintyykö Kazakstanissa kunniaväkivaltaa? Jos kunniaväkivaltaa esiintyy, kuinka yleistä se on ja onko siihen saatavilla viranomaissuojelua?

Questions

1. How is permanent or temporary place of residence registered in Kazakhstan, and what documents are required for registration?  
2. Can a Kazakhstani citizen who has lived outside Kazakhstan for several years, and has been removed from the residence register, return to the country and register a place of residence without the assistance, consent or accommodation of relatives or acquaintances?  
3. Is there some kind of caste system (official or unofficial) among ethnic Kazakhs in Kazakhstan? If yes, is state protection available to all castes?  
4. Does honour-based violence occur in Kazakhstan? If yes, how common is it and is state protection available?

# Miten pysyvä tai tilapäinen asuinpaikka rekisteröidään Kazakstanissa ja mitä asiakirjoja siihen vaaditaan?

Kazakstanissa vakituisen asuinpaikan rekisteröinti on pakollista, ja myös yli kuukauden kestävä tilapäinen asuinpaikka tulee rekisteröidä sakkorangaistuksen uhalla.[[1]](#footnote-1) Vakituinen ja tilapäinen asuinpaikka tulee rekisteröidä alueellisessa palvelupisteessä (PSC) tai sähköisessä palvelussa.[[2]](#footnote-2) Kazakstanin tasavallan sähköisellä palvelusivustolla esitettyjen tietojen mukaan asuinpaikan rekisteröintiprosessia ei ole kuitenkaan mahdollista hoitaa kokonaisuudessaan sähköisesti, vaan henkilöllisyyden todistamiseksi edellytetään henkilökohtaista asiointia alueellisessa palvelupisteessä.[[3]](#footnote-3)

Vakituisen asuinpaikan rekisteröimiseksi palvelupisteessä edellytetään seuraavat asiakirjat:

* Hakijan henkilöllisyyden todistava asiakirja.
* Asunnon omistajan tai tämän valtuutetun edustajan allekirjoitus ja henkilöllisyyden todistava asiakirja. Asunnon omistajan tai tämän valtuutetun edustajan henkilökohtainen läsnäolo vaaditaan allekirjoituksen jättämiseksi.
* Lisäksi jos rakennus tai huoneisto on organisaation tai instituution (esim. oppilaitoksen) hallinnoima, rekisteröintiä varten tarvitaan organisaation hallinnon toimittama erillinen hakemus.
* Sellaisten Kazakstanin kansalaisten kohdalla, jotka muuttavat vakituisesti Kazakstaniin vakituisen ulkomailla asumisen jälkeen, edellytetään lisäksi passin alkuperäiskappale (tai paluutodistus, jos passi on kadonnut tai vanhentunut) sekä joko todistus siitä, että hänet on poistettu aiemman asuinmaan väestörekisteristä, tai vaihtoehtoisesti aiemman asuinmaan viranomaisen antama todistus kyseisen maan kansalaisuuden puuttumisesta.[[4]](#footnote-4)

Tilapäisen asuinpaikan rekisteröimiseksi palvelupisteessä edellytetään seuraavat asiakirjat:

* Hakijan henkilöllisyyden todistava asiakirja.
* Asunnon omistajan tai tämän valtuutetun edustajan suostumus ja henkilöllisyyden todistava asiakirja. Henkilöllisyyden todistamiseksi henkilökohtainen läsnäolo vaaditaan.[[5]](#footnote-5)

Asuinpaikan muutoksesta tehdään merkintä sähköisesti sirullisen henkilökortin mikrosirulle siten, että aiempi tieto vakituisesta osoitteesta korvataan uudella.[[6]](#footnote-6)

# Voivatko Kazakstanin ulkopuolella useiden vuosien ajan elänyt ja asuinpaikkarekisteristä poistettu kansalainen palata Kazakstaniin ja rekisteröidä itselleen asuinpaikan ilman sukulaisten tai tuttavien apua tai suostumusta, tai näiden luona majoittumista?

Käytettävissä olevista englanninkielisistä lähteistä ei löytynyt viitteitä siitä, että täysi-ikäisen Kazakstanin kansalaisen asuinpaikan rekisteröimiseksi edellytettäisiin virallisesti em. dokumenttien lisäksi suostumus tai muuta tukea perheenjäseniltä tai sukulaisilta.

Kazakstanin maahanmuuttolain (The Law of the Republic of Kazakhstan No. 477-IV 22 July 2011 On Migration) 55 artiklan 1 kohdan mukaan kaikilla Kazakstanin kansalaisilla on oikeus poistua Kazakstanin rajojen ulkopuolelle sekä palata esteettä maahan.[[7]](#footnote-7) Kazakstanin kansalaisten oikeus lähteä ja palata vapaasti maahan on kirjattu myös maan perustuslakiin.[[8]](#footnote-8) Yhdysvaltojen ulkoministeriön mukaan Kazakstanin lainsäädännössä määritellään vapaus liikkua maan sisällä ja matkustaa sen rajojen ulkopuolelle sekä vapaus maastamuutolle ja maahan palaamiselle, ja Kazakstanin hallitus yleisesti ottaen kunnioitti näitä vapauksia.[[9]](#footnote-9)

Kazakstanin maahanmuuttolain mukaan vakituista ulkomaille muuttoa varten tulee hakea erillistä poistumislupaa, jonka viranomaiset voivat myös evätä tietyin laissa määrätyin perustein.[[10]](#footnote-10) Kazakstanin tasavallan verkkosivuilla on saatavilla lisätietoa hallinnollisista edellytyksistä vakituisen osoitteen rekisteröimiseksi ulkomaille ja poistumisluvan hakemiseksi.[[11]](#footnote-11)

Käytettävissä olevista lähteistä ei löytynyt tietoa hallinnollisista tai muista seurauksista pitkään ulkomailla oleskelleiden Kazakstanin kansalaisten osalta, joiden vakituisen asuinpaikan tiedot on poistettu maan asuinpaikkarekisteristä.

# Onko etnisten kazakkien keskuudessa Kazakstanissa olemassa jokin kastijärjestelmä (virallinen tai epävirallinen)? Jos on, onko kaikkien eri kastien mahdollista saada viranomaissuojelua?

Käytettävissä olevista lähteistä ei löytynyt tietoa virallisesta tai epävirallisesta kastijärjestelmästä Kazakstanissa.

Akateemisissa ja medialähteissä esitettyjen tietojen perusteella perhetaustaan liittyvillä tekijöillä kuten perinteisellä klaanijärjestelmällä voi edelleen olla merkitystä Kazakstanin yhteiskunnassa etenkin poliittisen valta-aseman kannalta sekä liike-elämässä,[[12]](#footnote-12) missä klaanisuhteet voivat näkyä sukulaisten suosimisena ja taloudellisten resurssien epätasaisena jakautumisena.[[13]](#footnote-13)

Tietoa ei löytynyt kuitenkaan tapauksista, missä valtaväestö etnisten kazakkien klaanisuhteet olisivat johtaneet viranomaissyrjintään tai vaikuttaneet viranomaissuojelun saatavuuteen.

Kazakkien perinteiset klaaniliittoumat

Kazakstanin valtaväestö etniset kazakit, joihin kuuluu 71 prosenttia maan väestöstä,[[14]](#footnote-14) jakautuvat kolmeen perinteiseen ”klaaniliittoumaan” (kaz. *Zhuz/Jüz*), joiden sisällä on useita pienempiä klaaneja ja sukuja.[[15]](#footnote-15) Klaanijaot ovat historiansa kautta voimakkaasti alueellisesti määrittyneitä, ja perinteisesti ”Vanhempi Zhuz” (kaz. Ūly Jüz, engl. Senior Zhuz) -klaaniliittouman klaanit ovat asuttaneet maan eteläisiä ja itäisiä osia, ”Keskinen Zhuz” (kaz. Orta Jüz, engl. Middle Zhuz) -klaaniliittouman klaanit maan keskisiä, pohjoisia ja itäisiä osia ja ”Nuorempi Zhuz” (kaz. Kışı Jüz, engl. Junior Zhuz) -klaaniliittouman klaanit maan länsiosia.[[16]](#footnote-16) Kazakstanin klaanit harjoittavat perinteisesti eksogamista avioliittokäytäntöä, eli solmivat avioliittoja oman klaanin ulkopuolisten jäsenten kanssa.[[17]](#footnote-17)

Kazakstanilaisen politiikantutkija Nurbulat E. Masanovin mukaan *Zhuz*-klaanit eivät ole historiallisesti koskaan toimineet tiukasti rajattuina ja organisoituneina yhteiskunnallisina instituutioina esimerkiksi monien Aasian tai Afrikan maiden tapaan, vaan ne voidaan nähdä enemmänkin kulttuurista identiteettiä ja sukulinjaa korostavina ajattelutapoina, jotka osaltaan vaikuttavat myös poliittisten ja sosiaalisten prosessien tulkintaan.[[18]](#footnote-18)

Radio Free Europe / Radio Liberty -lehden haastatteleman politiikantutkija Shalkar Nurseitovin mukaan klaanien merkitys tyypillisesti vaihtelee maaseudun ja kaupunkialueiden välillä ja alueelliset erot voivat olla muutenkin suuria. Yleisesti ottaen tavallisten ihmisten jokapäiväisessä elämässä klaanijako ei nykypäivänä kuitenkaan tyypillisesti näy voimakkaana, ja sen rooli nousee useimmiten esiin käytännössä lähinnä sukulaisuussuhteiden kautta saatuna tukiverkkona sekä avioliittoa solmiessa, koska Kazakstanissa on tärkeää mennä naimisiin oman klaanin ulkopuolisen jäsenen kanssa. Etenkään kaupungeissa modernia elämää eläville nuorille kazakeille sukulaisuussuhteet eivät enää näyttäydy yhtä tärkeänä osana jokapäiväistä elämää kuin iäkkäämmälle väestölle.[[19]](#footnote-19)

Osassa lähteissä klaaniliittoumilla on esimerkiksi esitetty edelleen olevan merkittävä rooli maan poliittisen eliitin välisissä suhteissa. Lukuisat Kazakstanin hallinnon vaikutusvaltaisimmista poliitikoista, kuten maata pitkään hallinnut presidentti Nursultan Nazarbajev sekä tämän seuraaja, maan nykyinen presidentti Kasym-Žomart Tokajev, kuuluvat "Vanhempaan Zhuz" -klaaniin, joka historiallisesti on dominoinut maan väkirikkaimpia kaakkoisia alueita.[[20]](#footnote-20) Toisaalta jotkut asiantuntijalähteet ovat arvioineet perinteisten klaaniliittoumien merkityksen vähentyneen viime vuosina myös kansallisessa politiikassa, ja painottaneet nykyisin lojaaliuden näyttelevän perinteistä klaanijärjestelmää tärkeämpää osaa.[[21]](#footnote-21)

# Esiintyykö Kazakstanissa kunniaväkivaltaa? Jos kunniaväkivaltaa esiintyy, kuinka yleistä se on ja onko siihen saatavilla viranomaissuojelua?

Kunniaan liittyvä väkivalta kytkeytyy keskeisellä tavalla lähisuhdeväkivallan käsitteeseen sekä morsiamensieppausperinteeseen, joita molempia on käsitelty laajasti Maatietopalvelun 19.9.2024 päivätyssä kyselyvastauksessa (ml. viranomaissuojelun saatavuus lähisuhdeväkivaltatilanteissa).[[22]](#footnote-22) Tässä kyselyvastauksessa aiemman kyselyvastauksen tietoja täydennetään perheen kunnian tai häpeän käsitteisiin liittyvän väkivallan osalta.

Kunniaan liittyvä väkivalta ja sen yleisyys Kazakstanissa

Käytettävissä olevien englanninkielisten lähteiden perusteella kunniaan liittyvää väkivaltaa on raportoitu Kazakstanissa,[[23]](#footnote-23) mutta sen yleisyydestä on saatavilla vain vähän tietoa.

Vuonna 2022 päivätyn Keski-Aasian häpeäkulttuuria käsittelevän akateemisen artikkelin mukaan häpeän (kaz. *uyat*) ja kunnian (kaz. *abyroy*) käsitteet ovat Kazakstanissa merkittäviä sosiaalista toimintaa rajoittavia ja määrittäviä mekanismeja sekä julkisessa ulottuvuudessa että perheiden ja sukujen sisällä. Nämä normit nojaavat vanhoillisiin sukupuolirooleihin ja patriarkaaliseen perhekäsitykseen, ja niiden rikkomisesta seurauksena voi olla sekä henkistä että fyysistä väkivaltaa.[[24]](#footnote-24) ”Kunniaan perustuva väkivalta” mainitaan yhtenä naisiin kohdistuvan väkivallan muotona myös Almatyssa toimivan KBTU (Kazakh British Technical University) -yliopiston tutkimushankkeen vuonna 2023 päivätyssä raportissa.[[25]](#footnote-25) Ruotsin maatietopalvelun (Lifos) syyskuussa 2014 päivätyssä kyselyvastauksessa on esitelty yksittäisiä vuosina 2009–2011 päivättyjä lähteitä, jotka mainitsevat kunniaväkivallan yhtenä naisiin kohdistuvan väkivallan muotona Kazakstanissa.[[26]](#footnote-26)

Amerikkalaisen Pew Research Center -ajatushautomon vuonna 2013 päivätyn muslimien asenteita 39 eri Keski-Aasian, Itä-, Kaakkois- ja Etelä-Aasian, Lähi-idän, Afrikan ja Kaakkois-Euroopan maassa selvittäneen kyselytutkimuksen mukaan Kazakstanin muslimit suhtautuivat tarkastelluista maista kaikkein kielteisimmin kunniamurhiin. Tutkimuksen mukaan kazakstanilaisista muslimeista 84 prosentin mielestä kunniamurha ei ollut missään olosuhteissa hyväksyttyä.[[27]](#footnote-27)

Perheen häpeän ja kunnian käsitteet avioliitossa

Häpeän käsitteen kerrotaan monissa lähteissä olevan keskeinen osa kazakkinaisten kokemusmaailmaa, ja se näkyy esimerkiksi voimakkaana stigmana ja naisten omaehtoista toimijuutta rajoittavana tekijänä avioliittotilanteissa.[[28]](#footnote-28) Useiden medialähteiden ja ihmisoikeusorganisaatioiden esittämien tietojen perusteella Kazakstanin perheyhteisöissä perinteiset patriarkaaliset normit ja sukupuoliroolit vaikuttavat edelleen voimakkaasti naisten elämään.[[29]](#footnote-29)

Myös perheen kunnian käsite on vahvasti läsnä perinteisissä avioliittokäytännöissä, ml. pakkoavioliitoissa ja morsiamensieppausperinteessä,[[30]](#footnote-30) jota esiintyy edelleen etenkin syrjäisemmillä maaseutualueilla.[[31]](#footnote-31) Morsiamen sieppauksen katsotaan vahingoittavan keskeisellä tavalla perheen kunniaa, joka voidaan kuitenkin palauttaa, jos morsian suostuu avioliittoon.[[32]](#footnote-32) Amerikkalaisen Wilson Center -ajatushautomon heinäkuussa 2011 julkaiseman artikkelin mukaan tyypillisesti avioliittoon vasten tahtoaan siepatut nuoret naiset pysyvät avioliitossa välttääkseen perheensä luo palaamisen tuomaa kulttuurista stigmaa. Käytännössä usein sekä morsiamen että sulhasen perhe tällaisissa tapauksissa painostavat voimakkaasti naisia pysymään avioliitossa, koska perheen luokse palaaminen tarkoittaisi maineen menettämistä ja morsiamen koko perheen kohtaamaa häpeää. Avioliitosta lähteneiden naisten kerrotaan joskus tulevan perheensä hylkäämiksi ja joutuvan kohtaamaan äärimmäistä psyykkistä kuormitusta.[[33]](#footnote-33) Myös Caspian Post -median elokuun 2023 artikkelin mukaan maan patriarkaalisissa perheyhteisöissä avioliittoon sieppaaminen nähdään tyypillisesti tapahtumana, jonka nainen on pakotettu hyväksymään välttääkseen tuottamasta perheelleen häpeää.[[34]](#footnote-34)

Kazakstanissa suhtautuminen morsiamensieppausperinnettä kohtaan vaihtelee.[[35]](#footnote-35) The Ohio State University -yliopiston julkaiseman blogitekstin mukaan monet kazakit eivät näe avioliittoon pakottamista yleisesti hyväksyttävänä, mutta toisaalta yleisen käsityksen mukaan siepatun morsiamen tulee hyväksyä avioliitto kulttuurisista syistä.[[36]](#footnote-36)

HRW:n lokakuussa 2019 päivätyssä artikkelissa haastatellun kazakstanilaisen lähisuhdeväkivaltaa kohdanneille naisille tukea tarjoavan Sana-Sezim -kansalaisjärjestön edustajan mukaan syvälle juurtuneet käsitykset naisen alisteisesta roolista avioliitossa sekä perheen kunnian säilyttämisestä ”hinnalla millä hyvänsä” vaikeuttavat myös esimerkiksi väkivaltaisesta avioliitosta lähtemistä. Avioliitosta lähteminen tarkoitti monissa tapauksissa sitä, että naisen sukulaiset torjuivat ja hylkäsivät hänet tapahtumaan liittyvän häpeän takia.[[37]](#footnote-37)

Viranomaissuojelun saatavuus kunniaan liittyvää väkivaltaa vastaan

Käytettävissä olevien englanninkielisten lähteiden perusteella Kazakstanin lainsäädännössä kunniaan liittyvää väkivaltaa ei tunnisteta erillisenä rikosnimikkeenä.

USDOS:n vuoden 2024 ihmisoikeusraportissa esitettyjen tietojen mukaan lähisuhdeväkivallalta suojelevat lait ovat tehottomia, ja perheväkivallasta raportoidaan Kazakstanissa vain harvoin. Käytännössä poliisi puuttui perheiden sisäisiin kiistoihin vain tapauksissa, joissa se tulkitsi väkivallan olevan uhrin henkeä uhkaavaa. Aktivistiryhmien mukaan poliisi oli myös usein haluton toimimaan tapauksissa, missä uhrit olivat raportoineet väkivallasta, ja toisinaan poliisi pyrki saamaan uhreja luopumaan rikosilmoituksesta sekä pidättäytyi määräämästä lähestymiskieltoja väkivallan tekijöille, mikä loi tekijöille rankaisemattomuuden ilmapiirin. Kansalaisjärjestöjen mukaan lievät rangaistukset lähisuhdeväkivallasta eivät estäneet aiemmin tuomittuja rikoksentekijöitä uusimasta rikostaan.[[38]](#footnote-38)

Equality Now -kansalaisjärjestön mukaan Kazakstanissa lähisuhdeväkivaltaa on jätetty usein rankaisematta sen jälkeen, kun pahoinpitely ja lievän terveyshaitan aiheuttaminen muutettiin vuonna 2017 hallinnollisiksi rikkomuksiksi, ja maan lainvalvontaviranomaiset pitävät perheväkivaltaa tyypillisesti yksityisenä asiana.[[39]](#footnote-39) Lähisuhdeväkivaltaa koskevaa lainsäädäntöä uudistettiin vuonna 2024, ja tahallinen lievän terveyshaitan tuottaminen ja pahoinpitely lisättiin uudelleen maan rikoslakiin. Kansainväliset ihmisoikeusjärjestöt ovat kuitenkin kritisoineet huhtikuussa 2024 uudistettua lakia siitä, ettei laki edelleenkään heijastele nollatoleranssia lähisuhdeväkivaltaa kohtaan ja sen voi tulkita vähättelevän erityisesti sellaista lähisuhdeväkivaltaa, joka tapahtuu rekisteröimättömässä parisuhteessa, tai jonka tekijöinä ovat sukulaiset tai appivanhemmat. Kritiikkiä on kohdistunut muun muassa lain epämääräisiin ilmauksiin ”perinteisistä perhearvoista” sekä ”perhe- ja avioliittoinstituutioiden vahvistamisesta”.[[40]](#footnote-40)

UN Womenin haastatteleman paikallisen aktivistin mukaan syitä laajamittaiseen raportoimattomuuteen naisiin kohdistuvasta väkivallasta ovat muun muassa yhteiskunnallinen stigma, perinteiset sukupuoliroolit, koston pelko sekä riittämättömät tukipalvelut. Merkittävä tekijä on naisten kokemaan häpeään (uyat) liittyvä vaikeneminen, joka estää väkivallasta kertomisen, tekee väkivallasta normalisoitua ja ylläpitää väkivallan kierrettä sekä sukupuolten epätasa-arvoa. [[41]](#footnote-41)

## Lähteet

Al Jazeera 11.1.2022. *Can centuries-old clan rivalry explain the crisis in Kazakhstan?*. <https://www.aljazeera.com/news/2022/1/11/a-game-of-thrones-in-kazakhstan-reflects-a-centuries-old-clan-r> (käyty 18.8.2025).

Bawa, Jagmeet; Singh, Sandeep & Tiwari, Utkarshani 5.12.2024. *Political Clans In Central Asia: Drivers Of Governance And Conflict – Analysis*. <https://www.eurasiareview.com/05122024-political-clans-in-central-asia-drivers-of-governance-and-conflict-analysis/> (käyty 20.8.2025).

Bayram, Bülent & Yavuz, Cemalettin 17.12.2024. *‘Abyroy’ from status to contract: social honour in Kazakh culture*. <https://www.tandfonline.com/doi/full/10.1080/02634937.2024.2433756?af=R> (käyty 15.8.2025).

The Caspian Post 28.8.2023. *Kazakhstan"s Battle Against Bride Kidnapping and Gender Inequality*. <https://caspianpost.com/stories/kazakhstans-battle-against-bride-kidnapping-and-gender-inequality> (käyty 18.8.2025).

CIA 13.8.2025. *The World Factbook: Kazakhstan*. <https://www.cia.gov/the-world-factbook/countries/kazakhstan/> (käyty 15.8.2025).

Electronic government of the Republic of Kazakhstan

4.6.2025. *How to register yourself and register a child at the place of residence*. <https://egov.kz/cms/en/articles/kak_propisat_rebenka> (käyty 14.8.2025).

20.5.2025. *Topical questions of temporary registration*. <https://egov.kz/cms/en/articles/top_quest> (käyty 15.8.2025).

04.03.2025. *Constitution of the Republic of Kazakhstan*. Virallinen englanninkielinen käännös. Saatavilla: <https://egov.kz/cms/en/information/state_agencies/gos_organi> (käyty 15.8.2025).

19.12.2023. *Temporary registration at the place of residence*. <https://egov.kz/cms/en/articles/registration/temp_registr> (käyty 15.8.2025).

Equality Now 16.5.2024. *Kazakhstan's new domestic violence law is welcome but further reforms need to close remaining protection gaps*. Saatavilla: <https://reliefweb.int/report/kazakhstan/kazakhstans-new-domestic-violence-law-welcome-further-reforms-need-close-remaining-protection-gaps> (käyty 19.8.2025).

Freedom House 2025. *Freedom In The World 2025: Kazakhstan*. <https://freedomhouse.org/country/kazakhstan/freedom-world/2025> (käyty 20.8.2025).

Howard, Natalia 2011. *Kazakh and Russian Identities in Transition: The Case of Kazakhstan* [väitöskirja]. University of St. Andrews. <https://research-repository.st-andrews.ac.uk/bitstream/handle/10023/1907/NataliaHowardPhDThesis.pdf?sequence=3&isAllowed=y> (käyty 20.8.2025).

HRW (Human Rights Watch)

23.4.2024. *Kazakhstan: New Law to Protect Women Improved, but Incomplete*. <https://www.hrw.org/news/2024/04/23/kazakhstan-new-law-protect-women-improved-incomplete> (käyty 18.8.2025).

17.10.2019. *Kazakhstan: Little Help for Domestic Violence Survivors*. <https://www.hrw.org/news/2019/10/17/kazakhstan-little-help-domestic-violence-survivors> (käyty 18.8.2025).

Ibragim, Dana; Otelbay, Dana; Binazir, Salim & Tileubayeva, Meruyert 5/2023. *Social problems in Kazakhstan: violence against women*. <https://www.researchgate.net/publication/370764988_Social_problems_in_Kazakhstan_violence_against_women> (käyty 19.8.2025).

Kazakstan

7.8.2025. *Arrangements for moving abroad for permanent residency while preserving Kazakhstani citizenship*. <https://www.gov.kz/situations/61/239?lang=en> (käyty 20.8.2025).

22.7.2011. *The Law of the Republic of Kazakhstan No. 477-IV 22 July 2011 On Migration*. Epävirallinen englanninkielinen käännös. <https://adilet.zan.kz/eng/docs/Z1100000477> (käyty 15.8.2025).

Li, Yekaterina 2023. *"Femicide" of a Kazakh woman’s personality after getting married: Recognition of the woman's dignity in Kazakhstan society* [maisterin tutkielma]. University of South-Eastern Norway. <https://openarchive.usn.no/usn-xmlui/bitstream/handle/11250/3196450/no.usn%3Awiseflow%3A6846030%3A54740225.pdf?sequence=1&isAllowed=y> (käyty 18.8.2025).

Lifos 18.9.2014. *Kazakstan: Hedersrelaterat våld*. <https://lifos.migrationsverket.se/dokument?documentAttachmentId=41588> (käyty 18.8.2025).

Maatietopalvelu 19.9.2024. *Kazakstan / Jehovan todistajat, naisten asema ja terveydenhuolto* [kyselyvastaus]. Saatavilla Tellus-maatietokannassa: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/7a070666-735d-4785-9927-7280ea287403> (käyty 18.8.2025).

Masanov, Nurbulat /Jamestown Foundation 6.2.1998. *The role of clans in Kazakhstan today*. <https://jamestown.org/program/the-role-of-clans-in-kazakhstan-today/> (käyty 15.8.2025).

The Ohio State University 5.3.2018. *Bride Abductions in Kazakhstan and Human Trafficking Discourse: Tradition vs Moral Acuity*. Global Human Trafficking [blogi]. <https://u.osu.edu/osuhtblog/2018/03/05/bride-abductions-in-kazakhstan-and-human-trafficking-discourse-tradition-vs-moral-acuity/> (käyty 20.8.2025).

Pew Research Center 30.4.2013. *The World’s Muslims: Religion, Politics and Society*. <https://www.pewresearch.org/religion/2013/04/30/the-worlds-muslims-religion-politics-society-morality/> (käyty 18.8.2025).

RFE/RL (Radio Free Europe/Radio Liberty) 24.6.2022. *What Role Do Tribalism And Kinship Play In Modern-Day Kazakhstan?*. <https://www.rferl.org/a/kazakhstan--tribalism-kinship-talant-podcast/31913390.html> (käyty 15.8.2025).

Satpayev, Dossym 27.11.2019. “Identity Politics”. Teoksessa: *Kazakhstan: Tested by Transition*. Bohr, A; Brauer, B; Gould-Dabies, N.; Kassenova, N.; Lillis, J.; Mallinson, K.; Nixey, J. & Satpayev, D. Chatham House, Great Britain, s. 59–69. Saatavilla: <https://www.chathamhouse.org/sites/default/files/2019-11-27-Kazakhstan-Tested-By-Transition.pdf> (käyty 15.8.2025).

Thibault, Helene & Caron, Jean-Francois 2022. “An Overview of Shame and Its Manifestation in Central Asia”. Teoksessa: *Uyat and the Culture of Shame in Central Asia*. Thibault, Helene & Caron, Jean-Francois (toim.). Springer Nature, Singapore, s. 1–15. <https://content.e-bookshelf.de/media/reading/L-18559679-475e48bacb.pdf> (käyty 18.8.2025).

The Times of Central Asia 15.11.2024. *#ForSaltanat: The Quest for Justice in Domestic Violence Cases in Kazakhstan*. <https://timesca.com/forsaltanat-the-quest-for-justice-and-reform-in-domestic-violence-cases-in-kazakhstan/> (käyty 18.8.2025).

UN Women 23.10.2024. *One too many – how a femicide case sparked activism and change in Kazakhstan*. <https://eca.unwomen.org/en/stories/interview/2024/11/one-too-many-how-a-femicide-case-sparked-activism-and-change-in-kazakhstan> (käyty 18.8.2025).

USDOS (United States Department of State) 2024. *Kazakhstan 2023 Human Rights Report*. <https://www.state.gov/wp-content/uploads/2024/02/528267_KAZAKHSTAN-2023-HUMAN-RIGHTS-REPORT.pdf> (käyty 15.8.2025).

Veres, Szabolcs 15.2.2023. *Rhymes in History: Kazakhstan and the Zhus*. <https://eurasiamagazine.com/kazakhstan-and-the-zhus> (käyty 20.8.2025).

Wilson Center 7.7.2011. *The Rise of Non-Consensual Bride Kidnapping in Kazakhstan: Developing a Culturally-Informed and Gender-Sensitive Response*. <https://www.wilsoncenter.org/publication/the-rise-non-consensual-bride-kidnapping-kazakhstan-developing-culturally-informed-and> (käyty 18.8.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Electronic government of the Republic of Kazakhstan 19.12.2023; Freedom House 2025. [↑](#footnote-ref-1)
2. Electronic government of the Republic of Kazakhstan 4.6.2025. [↑](#footnote-ref-2)
3. Electronic government of the Republic of Kazakhstan 20.5.2025. [↑](#footnote-ref-3)
4. Electronic government of the Republic of Kazakhstan 4.6.2025. [↑](#footnote-ref-4)
5. Electronic government of the Republic of Kazakhstan 19.12.2023. [↑](#footnote-ref-5)
6. Electronic government of the Republic of Kazakhstan 4.6.2025. [↑](#footnote-ref-6)
7. Kazakstan 22.7.2011, artikla 55, kohta 1. [↑](#footnote-ref-7)
8. Electronic government of the Republic of Kazakhstan 4.3.2025, artikla 21, kohta 2. [↑](#footnote-ref-8)
9. USDOS 2024, s. 29. [↑](#footnote-ref-9)
10. Kazakstan 22.7.2011, artikla 55, kohdat 2 & 3, artikla 56. [↑](#footnote-ref-10)
11. Kazakstan 7.8.2025. [↑](#footnote-ref-11)
12. RFE/RL 24.6.2022; Bawa ym. 5.12.2024. [↑](#footnote-ref-12)
13. RFE/RL 24.6.2022 [↑](#footnote-ref-13)
14. CIA 13.8.2025. [↑](#footnote-ref-14)
15. Masanov, Nurbulat /Jamestown Foundation 6.2.1998; Satpayev 27.11.2019, s. 64. [↑](#footnote-ref-15)
16. Howard 2011, s. 78. [↑](#footnote-ref-16)
17. Masanov, Nurbulat /Jamestown Foundation 6.2.1998. [↑](#footnote-ref-17)
18. Masanov, Nurbulat /Jamestown Foundation 6.2.1998. [↑](#footnote-ref-18)
19. RFE/RL 24.6.2022. [↑](#footnote-ref-19)
20. Al Jazeera 11.1.2022. [↑](#footnote-ref-20)
21. Veres 15.2.2023. [↑](#footnote-ref-21)
22. Maatietopalvelu 19.9.2024. [↑](#footnote-ref-22)
23. Lifos 18.9.2014, s. 2; Ibragim ym. 5/2023, s. 13; Thibault & Caron 2022, s. 1–2, 5. [↑](#footnote-ref-23)
24. Thibault & Caron 2022, s. 1–2, 5. [↑](#footnote-ref-24)
25. Ibragim ym. 5/2023, s. 13. [↑](#footnote-ref-25)
26. Lifos 18.9.2014, s. 2. [↑](#footnote-ref-26)
27. Pew Research Center 30.4.2013. [↑](#footnote-ref-27)
28. Bayram & Yavuz 17.12.2024; Thibault & Caron 2022, s. 1–2; UN Women 23.10.2024; Li 2023, s. 53–54. [↑](#footnote-ref-28)
29. The Caspian Post 28.8.2023; The Times of Central Asia 15.11.2024; HRW 17.10.2019. [↑](#footnote-ref-29)
30. esim. Lifos 18.9.2014, s. 2; The Ohio State University 5.3.2018; Wilson Center 7.7.2011; HRW 17.10.2019. [↑](#footnote-ref-30)
31. USDOS 2024, s. 44; ks. Maatietopalvelu 19.9.2024, s. 17–19. [↑](#footnote-ref-31)
32. Lifos 18.9.2014, s. 2; The Ohio State University 5.3.2018. [↑](#footnote-ref-32)
33. Wilson Center 7.7.2011. [↑](#footnote-ref-33)
34. The Caspian Post 28.8.2023. [↑](#footnote-ref-34)
35. Lifos 18.9.2014, s. 2; Wilson Center 7.7.2011. [↑](#footnote-ref-35)
36. The Ohio State University 5.3.2018. [↑](#footnote-ref-36)
37. HRW 17.10.2019. [↑](#footnote-ref-37)
38. USDOS 2024, s. 43. [↑](#footnote-ref-38)
39. Equality Now 16.5.2024. [↑](#footnote-ref-39)
40. HRW 23.4.2024. [↑](#footnote-ref-40)
41. UN Women 23.11.2024. [↑](#footnote-ref-41)